Magdalena Andersson

Magdalena Andersson (født 23. januar 1967) er en svensk politiker som var Sveriges statsminister fra 30. november 2021 til 18. oktober 2022. Hun ledet Magdalena Anderssons regjering.

Siden 4. november 2021 er hun partileder i Sveriges socialdemokratiska arbetareparti. Fra 2014 til 2021 var hun finansminister i Stefan Löfvens første, andre og tredje regjering. Fra 2009 til 2012 var hun overdirektør for det svenske Skatteverket.

Andersson er siviløkonom fra Handelshøyskolen i Stockholm med eksamen i 1992. Hun startet på en forskerutdannelse, men avsluttet ikke denne. I 1994 studerte hun ved  i Wien og i 1995 ved Harvard University.

Partileder 
Den 4. november 2021 ble hun valgt til partileder for sosialdemokratene, og hun ble dermed den andre kvinnen til å lede partiet.

Statsministervalget i 2021 
Riksdagen godkjente 24. november 2021 talmannens forslag om at Andersson skulle velges til ny statsminister i Sverige. For at avstemningen kunne anses som en godkjenning, måtte ikke flere enn halvparten av riksdagens medlemmer stemme mot Andersson. Under avstemningen stemte 174 av de 349 medlemmene av riksdagen mot henne, 117 stemte for og 57 avsto. Ett riksdagsmedlem var fraværende under avstemningen. Hennes regjering var ventet å tiltre 26. november 2021.

Etter avstemningen om statsminister var det avstemning om budsjett der budsjettforslaget fra Moderaterna, Kristdemokraterna og Sverigedemokraterna fikk flertall. Regjeringen ville dermed måtte regjere på et budsjett foreslått av opposisjonen. Kvelden 24. november 2021 meddelte Miljöpartiet de gröna at de trakk sin støtte til mindretallsregjeringen ettersom de ikke ville regjere på et budsjett som Sverigedemokraterna hadde hatt innflytelse over. Det lå dermed til rette for å avholde en ny avstemning om valg av statsminister i Riksdagen.

I en en ny avstemning 29. november 2021 godkjente Riksdagen Andersson for andre gang som ny svensk statsminister. Det var 101 som stemte for henne, 75 som stemte blankt og 173 som stemte mot henne som ny statsminister. Det var dermed ikke flere enn halvparten som var i mot, og hun kunne dermed anses som godkjent. Den 30. november 2021 dannet hun Magdalena Anderssons regjering, og hun overtok som Sveriges statsminister etter Stefan Löfven. regjeringsskiftet skjedde i en konselj på Stockholms slott under ledelse av kong Carl XVI Gustav.

Avgang som statsminister 
Etter riksdagsvalget 11. september 2022 der opposisjonspartiene Sverigedemokraterna, Moderaterna, Kristdemokraterna og Liberalerna fikk flertall, leverte Andersson regjeringens avskjedssøknad 15. september, og regjeringen fortsatte som forretningsministerium. Riksdagens talman ga Moderaternas partileder Ulf Kristersson i oppdrag å sondere mulighetene for å danne ny regjering. Den 17. oktober 2022 valgte Riksdagen Kristersson som ny statsminister. Ulf Kristerssons regjering bestående av Moderaterna, Kristdemokraterna og Liberalerna etterfulgte Magdalena Anderssons regjering 18. oktober 2022.

Referanser

Eksterne lenker 
 
 
 

Svenske statsministre
Svenske finansministre
Svenske sosialdemokrater